b'\n_START_ARTICLE_\nFilminkehitys\n_START_PARAGRAPH_\nFilminkehitys on kemiallinen prosessi, jolla filmille tallennettu kiinte\xc3\xa4 tai liikkuva kuva muutetaan katsottavaan muotoon.\n_START_SECTION_\nMustavalkofilmi ja vedokset\n_START_PARAGRAPH_\nMustavalkofilmin kehitt\xc3\xa4minen on yksinkertaisin prosesseista: siihen tarvitaan vett\xc3\xa4, kahta kemikaalia, tarvittavat yksinkertaiset v\xc3\xa4lineet sek\xc3\xa4 pime\xc3\xa4 laboratorio, pimi\xc3\xb6._NEWLINE_Mustavalkofilmit kehitet\xc3\xa4\xc3\xa4n t\xc3\xa4ysin pime\xc3\xa4ss\xc3\xa4 tilassa k\xc3\xa4situntumalla tai kehitt\xc3\xa4miseen tarkoitetussa kehitystankissa, jolloin t\xc3\xa4ysin pime\xc3\xa4ss\xc3\xa4 vain puretaan filmirulla ja ladataan filmi tankkiin. Ilman tankkia kehitett\xc3\xa4ess\xc3\xa4 filmi avataan ja kastetaan kehitteeseen, joka on em\xc3\xa4ksist\xc3\xa4 metoli-hydrokinoniliuosta. Filmi\xc3\xa4 uitetaan kalvo alasp\xc3\xa4in t\xc3\xa4ss\xc3\xa4 liuoksessa m\xc3\xa4\xc3\xa4r\xc3\xa4aika, jonka voi katsoa kehitepakkauksesta tai erikoisesta k\xc3\xa4sikirjasta. T\xc3\xa4m\xc3\xa4n j\xc3\xa4lkeen filmi huuhdotaan vedess\xc3\xa4 tai erityisess\xc3\xa4 keskeytteess\xc3\xa4, joka on yksinkertaisesti 1% etikkaa vesiliuoksessa, jotta kehite poistuisi emulsiosta. Nyt filmi siirret\xc3\xa4\xc3\xa4n p\xc3\xa4\xc3\xa4asiassa natriumtiosulfaattia sis\xc3\xa4lt\xc3\xa4v\xc3\xa4\xc3\xa4n kiinniteliuokseen joka poistaa filmist\xc3\xa4 siin\xc3\xa4 viel\xc3\xa4 olevan valoherk\xc3\xa4n aineksen. Kehitys- ja kiinnitysajat voi laskea etuk\xc3\xa4teen ohjelmoidulla ajastimella tai itsevalaisevalla kellolla, jonka heikko loiste ei vahingoita valoherkk\xc3\xa4\xc3\xa4 materiaalia. Seuraavaksi filmi huuhdotaan; sen voi tehd\xc3\xa4 astiassa jonka vesi vaihtuu jatkuvasti, tosin tehokkaampi menetelm\xc3\xa4 on asettaa filmi kalvo yl\xc3\xb6sp\xc3\xa4in noin metrin pituiseen kouruun, jossa vesi virtaa. Mit\xc3\xa4 tarkemmin kemikaalit saa pois emulsiosta, sit\xc3\xa4 paremmin filmi s\xc3\xa4ilyy. Seuraavaksi filmit ripustetaan kuivumaan. Hyv\xc3\xa4 tapa on kuivata filmej\xc3\xa4 y\xc3\xb6n yli, koska suositeltavin kuivatusaika on noin 8 tuntia kuivassa huoneenl\xc3\xa4mm\xc3\xb6ss\xc3\xa4 valottomassa tilassa. Filmin saa nopeasti kuivaksi huuhtelemalla sen talousspriill\xc3\xa4, mutta menetelm\xc3\xa4n varjopuoli on kyseisten negatiivien muita huonompi s\xc3\xa4ilyvyys._NEWLINE_Kehitystankin k\xc3\xa4ytt\xc3\xa4minen oli helpompi ja yleisempi menetelm\xc3\xa4. Tankin sis\xc3\xa4osana on akseli, jolla on kaksi levypy\xc3\xb6r\xc3\xa4\xc3\xa4, joiden v\xc3\xa4liin filmi ladattiin levypy\xc3\xb6riss\xc3\xa4 olevien spiraalin muotoisten urien ohjaamana. Kemikaalit ovat samat kuin ilman tankkia, mutta ne siis kaadetaan tankkiin ja tankista takaisin s\xc3\xa4ilytyspulloihin, ja aina kemikaalin v\xc3\xa4liss\xc3\xa4 tankki (ja filmi) huuhdotaan viile\xc3\xa4ll\xc3\xa4 vedell\xc3\xa4. Tankki on musta ja rakenteeltaan sellainen, ett\xc3\xa4 kun filmi on ladattu tankkiin ja tankin iso kansi suljettu, voidaan loput vaiheet tehd\xc3\xa4 kohtuullisessa valaistuksessa._NEWLINE_Mustavalkovedokset tehd\xc3\xa4\xc3\xa4n joko pinnakkaisvedoksena jossa negatiivi ja valoherkk\xc3\xa4 paperi ovat vastakkain ja valotetaan nopeasti, tai sitten erityisell\xc3\xa4 suurennuskoneella, jolla voidaan tehd\xc3\xa4 halutun kokoisia vedoksia. Valoherkk\xc3\xa4 mustavalkopaperi eroaa filmist\xc3\xa4 siin\xc3\xa4, ett\xc3\xa4 se ei ole tasaisesti herkk\xc3\xa4 kaiken v\xc3\xa4riselle valolle, vaan sit\xc3\xa4 voi k\xc3\xa4sitell\xc3\xa4 himme\xc3\xa4ss\xc3\xa4 pimi\xc3\xb6valossa, joka on yleens\xc3\xa4 punainen, oranssi tai jopa keltaisenvihre\xc3\xa4._NEWLINE_Paperille tehdyt vedokset kuivataan mieluiten erityisess\xc3\xa4 kuivaimessa, joita on olemassa monenlaisia. 1970-luvulla perinteisen puristavaa kangasta k\xc3\xa4ytt\xc3\xa4v\xc3\xa4n l\xc3\xa4mp\xc3\xb6kuivaimen rinnalle tuli laatikkomallinen kiertoilmakuivain, joka on tarkoitettu muovipohjaisille papereille ja johon m\xc3\xa4r\xc3\xa4t vedokset ladotaan kerroksittain verkkokehyksiin, joissa ne kuivuvat matalan l\xc3\xa4mp\xc3\xb6tilan ilmavirrassa. Vedokset voi kuivata my\xc3\xb6s ripustamalla ne kuivatusnaruille riippumaan esimerkiksi neulojen avulla, mutta menetelm\xc3\xa4n varjopuoli on se ett\xc3\xa4 varsinkin paperipohjaiset vedokset tahtovat k\xc3\xa4pristy\xc3\xa4 vapaasti kuivuessaan.\n_START_SECTION_\nV\xc3\xa4rifilmit\n_START_PARAGRAPH_\nV\xc3\xa4rifilmien kehitys on periaatteessa samanlaista, kemikaaleja on vain enemm\xc3\xa4n. Diapositiivien ja kaitafilmien kehitys eroaa sik\xc3\xa4li ett\xc3\xa4 niihin kuuluu ensimm\xc3\xa4isen kehityksen j\xc3\xa4lkeen ns. v\xc3\xa4livalotus, joka muuttaa negatiivisen kuvan positiiviseksi. Prosessi on hyvin vaikea ja siksi sit\xc3\xa4 k\xc3\xa4ytt\xc3\xa4v\xc3\xa4tkin etup\xc3\xa4\xc3\xa4ss\xc3\xa4 ammattilaiset. On kuitenkin olemassa prosessi, jonka tyyppinimi on E-6 ja jota k\xc3\xa4ytet\xc3\xa4\xc3\xa4n useimpien diafilmien kehitt\xc3\xa4miseen. Kyseist\xc3\xa4 prosessia voi tehd\xc3\xa4 my\xc3\xb6s itse, joskin se on varsin vaativa ja sit\xc3\xa4 k\xc3\xa4ytt\xc3\xa4v\xc3\xa4tkin harrastajista yleens\xc3\xa4 vain kehittyneimm\xc3\xa4t, useimmat heist\xc3\xa4kin yhteisty\xc3\xb6ss\xc3\xa4 kameraseurojen toiminnan yhteydess\xc3\xa4.\n_START_SECTION_\nV\xc3\xa4rivedokset\n_START_PARAGRAPH_\nV\xc3\xa4rivedokset tehd\xc3\xa4\xc3\xa4n periaatteessa samalla tavoin kuin mustavalkoiset, tosin niiss\xc3\xa4 k\xc3\xa4ytet\xc3\xa4\xc3\xa4n poikkeuksetta suurennuskonetta, koska negatiivin tai diapositiivin l\xc3\xa4pi tulevan valon t\xc3\xa4ytyy olla tarkkaan m\xc3\xa4\xc3\xa4r\xc3\xa4tynkaltaista. T\xc3\xa4m\xc3\xa4n vuoksi v\xc3\xa4rity\xc3\xb6h\xc3\xb6n k\xc3\xa4ytett\xc3\xa4v\xc3\xa4ss\xc3\xa4 suurennuskoneessa onkin erityinen v\xc3\xa4rip\xc3\xa4\xc3\xa4 tai vanhemmissa paikat suodattimille, jotka asetellaan paikalleen erityisen analysaattorin tai k\xc3\xa4ytett\xc3\xa4v\xc3\xa4n valokuvauspaperin ohjeiden mukaisesti. Ammattilaiset k\xc3\xa4ytt\xc3\xa4v\xc3\xa4t tarkoitukseen automaattikoneita._NEWLINE_1970-luvun lopussa markkinoille tuli Cibachrome-menetelm\xc3\xa4 (nykyisin nimell\xc3\xa4 Ilfochrome), jonka avulla harrastajatkin saattoivat tehd\xc3\xa4 diapositiiveista v\xc3\xa4rivedoksia.\n_START_SECTION_\nNykyisin\n_START_PARAGRAPH_\nFilmille kuvaamisen suosio alkoi tasaisesti laskea sen j\xc3\xa4lkeen kun digitaalimenetelm\xc3\xa4t kehittyiv\xc3\xa4t nykyiselleen. Menetelmill\xc3\xa4 on edelleen vankka kannatus harrastajien keskuudessa. Ammattilaiset k\xc3\xa4ytt\xc3\xa4v\xc3\xa4t edelleen molempia menetelmi\xc3\xa4, koska molemmissa on hyv\xc3\xa4t puolensa.'